อิเล็กฯฝีมือวูบ17%บางแห่งแย่ถึงขาดทุน
บริษัทยักษ์ใหญ่ธุรกิจอิเล็กทรอนิกส์ยังผลิตไม่เต็มที่หลังน้ำท่วม ไตรมาส 2 วูบ 17% เหลือกำไร 1,542 ล้านบาท
12 ส.ค. 2555

บริษัทยักษ์ใหญ่ธุรกิจอิเล็กทรอนิกส์ยังผลิตไม่เต็มที่หลังน้ำท่วม ไตรมาส 2 วูบ 17% เหลือกำไร 1,542 ล้านบาท
5 บริษัทใหญ่ในกลุ่มอิเล็ก ทรอนิกส์ประกอบด้วย บริษัท เดลต้า อีเลคโทรนิคส์ (ประเทศไทย) หรือ DELTA บริษัท เคซีอี อีเลคโทรนิคส์ (KCE) บริษัท เอสวีไอ (SVI) บริษัท ฮานา ไมโครอิเล็คโทรนิคส์ (HANA) และบริษัท สตาร์ส ไมโครอิเล็กทรอนิกส์ (ประเทศไทย) หรือ SMT พบว่า ไตรมาส 2 ปีนี้มีกำไรสุทธิรวม 1,542.59 ล้านบาทลดลงประมาณ 17.32% จากงวดเดียวกันของปีก่อนที่มีกำไรสุทธิรวม 1,865.85 ล้านบาท ขณะที่งวดครึ่งปีมีกำไรสุทธิ 3,289.19 ล้านบาท ลดลง 3.20% จากงวดเดียวกันของปีก่อน
สำหรับภาพรวมของธุรกิจอิเล็กทรอนิกส์ยังกลับมาผลิตไม่ปกติหลังโรงงานประสบน้ำท่วมใหญ่ แต่ในไตรมาส 2 กำไรไม่ทรุดลงมาก เกิดจากกำไรพิเศษ เช่น บริษัท เคซีอี มีกำไรสุทธิถึง 77.9 ล้านบาท พุ่งขึ้นมากกว่า 181% เพราะรับรู้เงินชดเชยจากประกันหลังประสบภัยน้ำท่วมมากกว่า 720 ล้านบาท แต่รายได้จากธุรกิจยังคงลดลงจากโรงงานกลับมาผลิตไม่เต็มที่ 
นอกจากนั้น SMT ไตรมาส 2 ขาดทุน 105 ล้านบาท แย่ลงจากงวดเดียวกันของปีก่อนที่มีกำไรสุทธิ 63.79 ล้านบาท เพราะยังผลิตไม่เต็มที่หลังน้ำท่วมเช่นกัน
ขณะที่ DELTA มีกำไรสุทธิ 889 ล้านบาท ลดลงจากงวดเดียวกันของปีก่อนที่มีกำไรสุทธิ 911 ล้านบาท 
น.ส.นิรมล ตันติพูนธรรม กรรมการ DELTA กล่าวว่า ยอดขายในทุกผลิตภัณฑ์เพิ่มขึ้นและอัตรากำไรขั้นต้นดีขึ้นมาอยู่ที่ 24.8% แต่เหตุที่กำไรลดลงเพราะมีค่าใช้จ่ายเพิ่มขึ้นในการปรับปรุงโครงสร้างธุรกิจที่เยอรมนี